पाएं अपने शहर की ताज़ा ख़बरें और फ्री ई-पेपरडाउनलोड करें
बांसवाड़ा। जिले में कोरोना संक्रमितों की बढ़ती संख्या काे लेकर बांसवाड़ा जिला प्रशासन एवं जिला अस्पताल की तैयारियों की समीक्षा करने पहुंचे प्रभारी सचिव नारायणलाल मीणा का वास्ता रविवार को यहां कुशलबाग में खुले में जिंदगी बिता रहे गरीबों से पड़ गया।
ओजरिया बायपास वाले अस्थायी कोविड सेंटर का निरीक्षण करने जा रहे प्रशासनिक अधिकारियों का लवाजमा एकाएक कुशलबाग मैदान में मुड़ गया। यहां बिना मास्क घूम रहे गरीब लोगों को देखकर जिला प्रभारी सचिव मीणा ने चिंता जताई।
इस पर जिला कलेक्टर अंकित कुमार सिंह ने सभी लोगों में मास्क बांटे गए, लेकिन प्रशासनिक अधिकारियों के आगे बढ़ते ही सभी लोगों ने मास्क उतार दिए। इससे पहले इन गरीब परिवारों ने जिला कलक्टर से दो वक्त की रोटी का जुगाड़ करने की मांग रखी।
गरीबों की टोली बोली कि पहले तो भीख मांगकर गुजारा हो रहा था, लेकिन अब तो देने वाला भी कोई नहीं है। परिवार में छोटे-छोटे बच्चे हैं, जिनको दो वक्त की रोटी भी नसीब नहीं हो रही। यह सुनकर कलेक्टर ने गरीबों को शाम तक खाने की व्यवस्था कराने का आश्वासन दिया।
साथ ही सभी लोगों से मास्क पहनने की अनिवार्यता बताई। इससे पहले प्रभारी सचिव मीणा और कलेक्टर ने महात्मा गांधी राजकीय चिकित्सालय, जिला कलेक्ट्रेट परिसर और महात्मा गांधी फुले छात्रावास में बनाए गए अस्थायी वार्ड की समीक्षा कर व्यवस्थाओं का जायजा लिया।
प्रभारी सचिव की ओर से आवश्यक निर्देश भी दिए। इसके बाद कुशलबाग मैदान होते हुए प्रशासनिक अधिकारियों का लवाजमा ओझरिया बायपास में तैयार हो रहे अस्थायी कोविड वार्ड की ओर बढ़ गया। प्रभारी सचिव तीन दिवसीय यात्रा के तहत शनिवार शाम को बांसवाड़ा पहुंचे थे।
अधिकारियों के जाते ही उतार दिए मास्क
प्रभारी सचिव और कलेक्टर ने कुशलबाग मैदान में गरीब तबके के बीच पहुंचकर उन्हें कोरोना बीमारी के प्रति जागरूक किया। सभी छोटे बच्चों से लेकर बड़ों में मास्क बांटे। वहीं 10 मिनट रूककर सभी को मास्क पहनवाए, लेकिन उनके वाहनों के मैदान से ओझल होते ही सभी ने मास्क उतार लिए और आम दिनचर्या में आ गए। पूरी टोली एक जगह बैठकर बतियाने लगी।
वाहन धीमा हुआ नहीं कि दौड़ पड़े
यहां गरीबी में जिंदगी बिता रहे परिवार की रोजी रोटी का मुख्य साधन भीख मांगना है। टोली में शामिल बच्चे यहां समीप से होकर गुजरने वाले वाहन चालकों से भीख मांगकर लाते हैं और बड़े-बुजुर्ग उन पैसों से रोटी का जुगाड़ करते हैं।
डेली कमाना और डेली खाने वाली दिनचर्या में रहने वाले इस टोली के बच्चों की विशेषता यह है कि यहां से गुजरने वाले किसी भी वाहन को देखकर यह दौड़ पड़ते हैं और भीख में कुछ नकदी मिलने की उम्मीद करते हैं। ऐसा ही कलक्टर के साथ भी हुआ, लेकिन वर्दी धारी जवान को साथ में देखकर बच्चे झिझककर खड़े रहे।
कोई नहीं सुनता
गरीब टोली की उम्रदराज मुखिया महिला लीला देवी ने बताया कि कलक्टर ने उन्हें शाम से भोजन की व्यवस्था कराने को कहा है, लेकिन ऐसा हो जाए जरूरी नहीं। लीला ने बताया कि अब तो भीख भी नहीं मिलती। सड़कें सूनी रहती हैं।
यहां के दुकानदार भी पहले कभी कुछ दे दिया करते थे। अब तो वह भी नहीं होता। परिवार को गुजर-बसर मुश्किल से हो रहा है। सुबह खा लिया तो शाम के भोजन का पता नहीं होता। लीला ने कहा कि वह और उनका परिवार बहुत साल पहले मंदसौर से यहां आया था। इसके बाद से ऐसे ही खुले में जिंदगी बिताता है। मांग कर खाने के अलावा उनके पास राेजी-रोटी के जुगाड़ का कोई माध्यम नहीं है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn